Zuma mag broer se begrafnis bywoon | Netwerk24
Zuma mag broer se begrafnis bywoon
22 Julie 2021 06:55
REGSTELLING: Daar is verkeerdelik berig dat oudpres. Jacob Zuma tronkklere moet dra terwyl hy vandag sy broer, Michael, se begrafnis bywoon. Die verklaring deur die departement van korrektiewe dienste meld dit is "nié nodig" dat gevangenes tronkklere dra terwyl hulle buite die gevangenis op deernisverlof is nie.
Oudpres. Jacob Zuma het toestemming gekry om die tronk te verlaat om sy broer se begrafnis by te woon.
Sy jonger broer, Michael Zuma, is op 11 Julie ná 'n langdurige siekte dood.
Hy is deernisverlof toegestaan ingevolge die wet, lui 'n verklaring deur die departement van korrektiewe dienste (DKD).
"Ingevolge artikel 44 (1)(a) van die Wet op Korrektiewe Dienste is deernisverlof aan oudpres. Jacob Zuma toegestaan."
In die verklaring verduidelik Singabakho Nxumalo, DKD-woordvoerder, dat 'n gevangene wat toestemming kry om 'n gevangenis te verlaat steeds 'n gevonniste oortreder is terwyl hy tydelik buite die tronk is.
Zuma het toestemming om slegs vandag die tronk te verlaat.
Die verklaring lui verder: "Wanneer hulle buite die gevangenis is, hoef gevangenes nie tronkklere te dra nie. Omdat mnr. Zuma geklassifiseer is as 'n korttermyn-laerisiko-gevangene, is sy aansoek vir deernisverlof geprosesseer en goedgekeur volgens die DKD se voorskrifte."
Zuma dien tans 15 maande tronkstraf in die Estcourt-gevangenis in KwaZulu-Natal uit nadat hy deur die konstitusionele hof skuldig bevind is aan minagting van die hof omdat hy geweier het om voor die Zondo-kommissie van ondersoek na staatskaping te verskyn.
'n Toneel buite die Estcourt-gevangenis die dag toe oudpres. Jacob Zuma op 8 Julie sy tronkstraf begin uitdien het. Foto: Gallo Images
Meer oor: Dkd | Michael | Staatskaping | Zondo-Kommissie | Prasa | Lucky Montana | Dipuo Peters | Oudpres. Jacob Zuma